**Αίσωπος** (περίπου 6ος αι. π.Χ.)

Γεννήθηκε περίπου τον 6ο αιώνα π.Χ., στην Μεσημβρία της Θράκης ή στο Αμόριο της Φρυγίας.

Ήταν δούλος του Σάμιου φιλόσοφου Ξάνθου, ο οποίος τον πούλησε στον επίσης Σάμιο σοφό Ιάδμονα, που με τη σειρά του, αναγνωρίζοντας την ευφυία του, τον απελευθέρωσε. Συνέχισε να ζει στη Σάμο, ταξίδεψε όμως σε διάφορα μέρη, όπως στις Σάρδεις, στην Αίγυπτο και την Ανατολή

O Αίσωπος ήταν τέρας ασχήμιας: μαυριδερός, καμπούρης, τραυλός, κοντόλαιμος, στραβοπόδης με μύτη πλακουτσωτή και κεφάλι τριγωνικό, αλλά παράλληλα ήταν ευφυέστατος.

Βρήκε τον θάνατο από τους κατοίκους των Δελφών. Είτε γιατί, έκλεψε τη φιάλη του θεού είτε γιατί, αν και ο βασιλιάς Κροίσος του είχε δώσει χρήματα για να μοιράσει από τέσσερις μνες στον κάθε κάτοικο των Δελφών, αυτός δεν τα έδωσε.

Λέγεται ότι πήρε μέρος στο συμπόσιο των Επτά σοφών, δίπλα στον Σόλωνα. Επίσης λέγεται ότι έφτασε στις Σάρδεις, στην αυλή του βασιλιά Κροίσου.

Ο Αίσωπος ήταν πολύ γνωστός «λογοποιός». Εκτός από τους μύθους γνώριζε και διηγούνταν πολλά αστεία κι ανέκδοτα. Άλλοι υποστηρίζουν ότι δε δημιούργησε μύθους αλλά τους συγκέντρωσε, τους συμπλήρωσε και τους τελειοποίησε. Δεν αποκλείεται βέβαια να επινόησε κι ο ίδιος μερικούς απ' αυτούς. Πάντως, τους χρησιμοποίησε πολύ στη ζωή του, με τόση δεξιότητα κι επιτυχία, ώστε να συνδεθεί τελικά το όνομά του μ' αυτούς.

Από τον 6ο κιόλας αιώνα κυκλοφορούσε κάποιο λαϊκό βιβλίο με τον τίτλο *Αισώπου Μύθος* ή *Μυθιστορία Αισώπου*, το οποίο περιείχε εκτός από βιογραφικά στοιχεία και κάποιους μύθους. Η πρώτη συστηματική καταγραφή των μύθων του έγινε από τον Δημήτριο τον Φαληρέα γύρω στο 300 π.Χ. με τίτλο *Λόγων Αισωπείων Συναγωγαί*, η οποία δεν έχει σωθεί. Όλες οι σωζόμενες συλλογές χρονολογούνται μετά τον 1ο ή 2ο αιώνα μ.Χ.